b"\n_START_ARTICLE_\nSetge de Morella (1840)\n_START_SECTION_\nAntecedents\n_START_PARAGRAPH_\nLa rebel\xc2\xb7li\xc3\xb3 va esclatar despr\xc3\xa9s de la convocat\xc3\xb2ria de les Corts el 20 de juny de 1833 quan el pretendent don Carles, refugiat a Portugal es va negar a jurar lleialtat a Maria Cristina de Borb\xc3\xb3-Dues Sic\xc3\xadlies i l'1 d'octubre, recolzat per Miquel I de Portugal va el seu dret al tron. A Morella Rafael Ram de Viu Pueyo va proclamar rei a Carles V el 13 de novembre, tot i que va ser ocupada per forces liberals el 10 de desembre, i a la mort de Ram de Viu Manuel Carnicer va assumir la prefectura militar de l'ex\xc3\xa8rcit carl\xc3\xad al Baix Arag\xc3\xb3 i el Maestrat. L'execuci\xc3\xb3 de Carnicer va ocasionar l'assumpci\xc3\xb3 del comandament del front per Ramon Cabrera. A la primavera de 1836, aquest ja comandava 6.000 homes i 250 cavalls que operaven a l'entorn de Cantavella, que va fortificar i es va convertir en el centre d'operacions, amb una pres\xc3\xb3, f\xc3\xa0brica d'artilleria i dos hospitals._NEWLINE_Cabrera es va afegir a l'Expedici\xc3\xb3 G\xc3\xb3mez per intentar prendre Madrid, deixant afeblit el Maestrat, i un cop superat el per\xc3\xadode de paralitzaci\xc3\xb3 de l'ex\xc3\xa8rcit causat pel Mot\xc3\xad de la Granja de San Ildefonso, es va nomenar Evaristo San Miguel com a comandant de l'ex\xc3\xa8rcit del Centre, que va capturar Cantavella, recuperada en 24 d'abril de 1837, en un atac simultani dels carlins a Cantavella, Sant Mateu i Benicarl\xc3\xb3. El 31 de gener de 1838, procedent de Benicarl\xc3\xb3, entrava Ramon Cabrera a Morella. _NEWLINE_El 9 de febrer Cabrera pos\xc3\xa0 setge a Gandesa i el mar\xc3\xa7 el coronel Juan Caba\xc3\xb1ero va assaltar Saragossa per\xc3\xb2 els saragossans van lluitar contra els invasors, que van fugir. A continuaci\xc3\xb3 queien Calanda, Alcorisa i Samper, i despr\xc3\xa9s del fallit assalt a Alcany\xc3\xads, la vila va quedar bloquejada i a\xc3\xafllada fins al final de la guerra, i Cabrera va seguir expandint el seu territori. Amb la derrota liberal a l'Acci\xc3\xb3 de Maella, els \xc3\xa0nims liberals caigueren i els liberals temeren una invasi\xc3\xb3 carlina a l'interior, i van Halen va incrementar la defensa a Terol, Saragossa i Val\xc3\xa8ncia. _NEWLINE_Llangostera reb\xc3\xa9 ordres d'atacar Casp i Forcadell a X\xc3\xa8rica, on fou derrotat, entrant a Calataiud en 16 de novembre, i a continuaci\xc3\xb3 Forcadell i Llangostera van atacar les riberes del X\xc3\xbaquer i el Guadalaviar en cerca de provisions, provocant que Emilio Borso di Carminati envi\xc3\xa9s al seu encontre a Juan de la Pezuela i Narciso Lopez respectivament. El 6 de desembre Narciso Lopez dispersava Llangostera a Iniesta (Conca) i a principis de 1839 un carregament angl\xc3\xa8s de 8.000 fusells destinat al Maestrat fou interceptat pels isabelins i un altre s'incendi\xc3\xa0. _NEWLINE_El 21 de febrer de 1839, el moderat Maroto va ser destitu\xc3\xaft pel pretendent Carles, cosa que va accelerar les gestions de l'antic cap de l'Estat Major per trobar una soluci\xc3\xb3 al conflicte amb el general liberal Espartero, Antonio van Halen y Sarti sign\xc3\xa0 el Conveni de Segura i va decidir-se a recuperar el fort de Segura de los Ba\xc3\xb1os i va atacar-lo, per\xc3\xb2 fou interceptat per Cabrera i va haver de desistir, i Cabrera va decidir atacar Vilafam\xc3\xa9s per distreure l'atenci\xc3\xb3 i evitar els atacs sobre Segura de Ba\xc3\xb1os, que es considerava la clau per la conquesta d'Arag\xc3\xb3._NEWLINE_Cabrera va caure malalt per\xc3\xb2 el mes de maig ja recuperat va atacar Castella mentre els seus generals atacaven el baix Arag\xc3\xb3, assetjant Montalb\xc3\xa1n. Antonio van Halen y Sarti fou rellevat al comandament de l'ex\xc3\xa8rcit del Centre per Agust\xc3\xadn Nogueras Pitarque, amb ordres de conservar el territori i impedir la uni\xc3\xb3 de Cabrera amb el front catal\xc3\xa0, per\xc3\xb2 dimit\xc3\xad i fou substitu\xc3\xaft per Leopoldo O'Donnell._NEWLINE_Amb la signatura del Conveni de Bergara l'agost de 1839 Ramon Cabrera es va veure a\xc3\xafllat i encerclat per les forces liberals, que a finals de 1839 havien muntat una l\xc3\xadnia de fortificacions des d'Alcany\xc3\xads a Castel de Cabra, per incomunicar i assetjar una a una les posicions carlines: Espartero pren Segura el 27 de febrer i poc despr\xc3\xa9s Castellote mentre des del sud O'Donnell ocup\xc3\xa0 Aliaga, Alcal\xc3\xa1 de la Selva, i finalment Cantavella l'11 de maig. A principis de maig de 1840 Cantavella, Sant Mateu (Baix Maestrat), Benicarl\xc3\xb3, La Galera i Ulldecona havien caigut en mans liberals i Cabrera es va retirar a La S\xc3\xa9nia, on va combatre amb O'Donnell.\n_START_SECTION_\nEl setge\n_START_PARAGRAPH_\nBaldomero Espartero, dirigint-se des d'Alcany\xc3\xads enmig d'una gran nevada va arribar a Morella el 18 de maig de 1840, i per la intensitat de la nevada fins al 23 de maig no va comen\xc3\xa7ar el foc de can\xc3\xb3 contra el fort de Sant Pere M\xc3\xa0rtir, fins que despr\xc3\xa9s de dos dies de bombardejos la guarnici\xc3\xb3 va capitular, i la guarnici\xc3\xb3 del fort de la Querola, despr\xc3\xa9s d'una escaramussa i vist com havia anat a Sant Pere, van decidir retirar-se a Morella._NEWLINE_Entre el 26 i les 6 de la matinada del 29, Morella va patir un fort bombardeig, que va causar entre altres danys l'explosi\xc3\xb3 del polvor\xc3\xad, i el governador Pere Beltran Peret del Riu va acordar abandonar la ciutat aquella mateixa nit, primer un batall\xc3\xb3 de soldats manats pel propi governador, despr\xc3\xa9s els civils, i al final la resta de la tropa. Els assetjadors van detectar la fugida, i van atacar-los, provocant la retirada a Morella, per\xc3\xb2 la guarnici\xc3\xb3 els va confondre amb assaltants i els va disparar, fugint al pont llevad\xc3\xads de la Porta dels Estudis, per\xc3\xb2 les cadenes es van trencar del pes, i finalment se'ls van obrir les portes, amb desenes de morts. El 30 de maig els assetjats van proposar una honrosa capitulaci\xc3\xb3, que Espartero no va acceptar i es van rendir com a presoners de guerra.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nPere Beltran i moltes de les companyies que anaven a l'avantguarda quan van abandonar la pla\xc3\xa7a es van salvar travessant el campament de l'ex\xc3\xa8rcit liberal, unint-se a Ramon Cabrera a La S\xc3\xa9nia, i Morella fou saquejada pels liberals. Baldomero Espartero va unir el Ducat de Morella als seus t\xc3\xadtols de Pr\xc3\xadncep de la Pau i Duc de la Vict\xc3\xb2ria. La p\xc3\xa8rdua del castell de Morella va ser el s\xc3\xadmbol que va certificar la derrota carlina i el final de la guerra al Maestrat, i Cabrera, amb els 10.000 homes que tenia va anar a Berga, d'on Josep Segarra havia fugit despr\xc3\xa9s de la batalla de Peracamps, _NEWLINE_Els carlins que quedaven a La Manxa foren derrotats a la batalla d'Olmedilla, i els de Burgos a la batalla de Zalduendo, i Cabrera fou desallotjat per Baldomero Espartero, fugint a Fran\xc3\xa7a i acabant la guerra, tot i que petites partides com la de Pere Beltran encara eren actives i foren eliminades._NEWLINE_Els exiliats van haver de tornar a Espanya en dictar-se una amnistia en 1841."